Oom Julie dien sy geboortedorp – Swartland Joernaal Skip to content
Oom Julie dien sy geboortedorp
Julie Robyn is 'n welbekende inwoner van Moorreesburg en staan beter bekend as Oom Julie.
Oom Julie is gebore op 15 Julie 1936 op die plaas Middelpos in die Moorreesburg distrik. Hy is vernoem na sy geboorte maand Julie.
Hy het as kind geen skoolonderrig ontvang nie en moes vroeg in sy lewe gaan werk om by te dra tot die huis. Hy het tog die geleentheid gekry om as senior aandskoolklasse te loop by Laurie Hugo Primêre skool.
Oom Julie ontmoet sy lewensmaat Sophia Adams in 1957 en in die laat sewentigerjare tree hy in die huwelik met haar.
Tien kinders word uit die huwelik gebore waarvan vier nie volwassenheid bereik het nie.
Oom Julie werk vir meer as 40 jaar op onderskeie plase. In 1944 begin hy op die plaas Visserskraal te werk.
Daardie jare was dit moeilike, rugbreekwerk en jy moes soggens bitter vroeg tot laat in die aande werk. Oom Julie begin 1959 op die plaas Pampoenkraal te werk tot en met 1965. Daarna gaan werk hy vir 14 jaar op die plaas Springleskraal.
Uiteindelik verlaat hy die plaaslewe en kom werk in 1975 by Moorreesburg Munisipaliteit waar hy vir 24 jaar diens doen. In 1978 begin hy te dien op die kerkraad van die NG Sendingkerk Kerk waar hy dien tot en met 2012.
Hy dien op verskeie rade in sy gemeenskap en was ook 'n groot voorstaander by skoue waar dit kom by demonstrasies oor die plaaslewe van toeka se dae.
Alhoewel oom Julie geen skoolonderrig gehad het nie , is hy 'n groot dienswerker van Sy Vader en is nog steeds besig om die gemeenskap van Moorreesburg tot vandag toe te bearbei .
Sy getrouheid aan God oor die jare is 'n bewys dat die Vader nederige mense gebruik om sy dienswerke te voltooi.
Oom Julie word vanjaar 86 jaar oud! Die meeste van sy vriende het hom al ontval.
Hy doen nog gereeld huisbesoeke en as jy sien is oom Julie iewers heen op pad, kierie in die hand, altyd besig om naasteliefde aan sy medemens te gaan betoon.